Europa se probleme ver van oorFoto: Markusspiske/Pixabay.com Europese leiers probeer die afgelope tyd alles in hul vermoë om die persepsie te skep dat die Europese projek van ’n verenigde Europa wat op ekonomiese, maar ook politieke terrein saamwerk, besig is om te slaag. Daar is egter genoeg rede om te glo dat die optimistiese uitsprake van Europese leiers slegs ŉ poging is om die enorme uitdagings wat die projek om Europa te verenig tans in die gesig staar, te onderspeel. Leiers soos Jean-Claude Juncker, president van die Europese Kommissie, en nasionale leiers soos Emmanuel Macron en Angela Merkel het die afgelope paar dae almal moeite gedoen om ’n optimistiese beeld van Europa te skets. Ná die finansiële krisis wat ’n paar jaar gelede weens enorme staatskuld in veral suidelike Europese lande uitgebreek het, het Europa die een krisis na die ander beleef. Terreuraanvalle deur Islamitiese terreurgroepe en individue het die afgelope paar jaar na bykans elke land van Wes-Europa versprei en veral lande soos Frankryk en Engeland is hard getref. Die uitbreek van die migrantekrisis, toe meer as 1 miljoen vlugtelinge gedurende 2015 na Europa begin stroom het, was net olie op die vuur. Europa, hoewel steeds welvarend, veilig en in baie opsigte ’n beter plek as die meeste ander wêrelddele, het onsekerheid in die gesig begin staar. Europa se probleme is nie besig om weg te gaan nie. Terwyl die probleem van staatskuld met pynlike besnoeiings in die meeste lande aandag ontvang het, is staatskuld steeds vir die meeste Europese lande ’n groot uitdaging. Intussen is die volgende finansiële krisis aan die ontwikkel met talle groot banke in veral Suid-Europese lande soos Italië, Spanje en Portugal wat onder druk verkeer. In hierdie drie lande alleen sit banke tans met meer as €500 miljard se slegte skuld. Met die skuld- én migrasiekrisisse was Duitsland en sy kanselier, Angela Merkel, keer op keer die ridder op die wit perd. Europa se finansiële, terreur- en migrasieprobleme is egter glad nie opgelos nie. Die volgende finansiële krisis wag om te gebeur, terreurdade vind steeds plaas en vrese vir groter aanvalle deur die Islamitiese Staat sedert dié groep uit basisse in die stede van Irak en Sirië verdryf is, is algemeen. Intussen kom daar steeds daagliks vlugtelinge in Europa aan. Lande in Sentraal-Europa soos Pole, Hongarye, Slowakye en die Tsjeggiese Republiek het hul grense heeltemal vir vlugtelinge gesluit en weier om volgens die Europese Unie se verdelingskema ’n kwota asielsoekers te huisves. Selfs Oostenryk het sy grense begin sluit. Intussen is Merkel, die vrou met die groot politieke kapitaal, in ’n Duitse verkiesing gekwes. Miljoene kiesers het die rug op die Christen-Demokrate en Sosiaal-Demokrate wat die afgelope vier jaar saam regeer het, gedraai en vir ander partye gestem. Die volgende vier jaar gaan Merkel heelwat minder beweegruimte hê. Terwyl die Europese politieke elite groter eenheid as antwoord aanbied, is dit duidelik dat die oplossing vir Europa se probleme eerder in meer federalisme, die erkenning van nasiestate se hegemonie en die herbevestiging van Europese identiteit opgesluit lê. Solank Europese leiers dit ontken sal die politieke sentrum uitgehol word en krisisse tot meer en meer spanning en selfs onstuimigheid aanleiding gee.